དེ་དཔལ་གྱི་རྡོ་རྗེའི་རྣམ་རོལ་གར༔ ཡུལ་ཨ་རིག་བྱ་བའི་རྒྱལ་ཁམས་སུ༔ དཔལ་ལྡན་མ་རྩེ་མང་བཞད་པའི་ཞལ༔ ཁོང་སྐྱེས་མཆོག་ཆོས་སྡེ་ཆེན་པོའི་དཔལ༔ དཔུང་བྲང་མཚམས་སྨེ་བའི་ཐིག་པ་ཡོད༔ དཔལ་དེ་ལ་ཟབ་ཆོས་ཡོངས་རྫོགས་སྤྲོད༔ ཡུལ་དེ་རུ་མངའ་རིས་ཉི་མ་ཤར༔ དེ་དབང་པོ་སྡེ་ཡི་སྤྲུལ་པ་སྟེ༔ དཔལ་དེ་ལ་ཟབ་ཆོས་འདི་འཕྲོད་ན༔ དེས་གདུལ་བྱ་ཐེར་འབུམ་དབྱིངས་སུ་སྒྲོལ༔ ཡུལ་གསེར་སྟོད་དཔལ་སེང་སྤྲུལ་པ་ལས༔ ཁོང་བཙུན་པ་དོན་གྱི་མིང་མཐའ་ཅན༔ རྟགས་བྲང་ངོས་སྨེ་བའི་ཐིག་པ་ཡོད༔ དཔལ་དེ་ལ་ཟབ་ཆོས་ཡོངས་རྫོགས་སྤྲོད༔ ཡང་ཡུལ་དེར་འོ་བྲན་སྤྲུལ་པ་ལས༔ ཁོང་དགེ་བཙུན་མཆོག་གི་མིང་མཐའ་ཅན༔ མཆུའི་སྟེང་ངོས་སྨེ་བའི་ཐིང་པ་ཡོད༔ དཔལ་དེ་ལ་ཁྲོས་མའི་སྒྲུབ་སྐོར་སྤྲོད༔ ཡང་ཡུལ་དེ་མཚོ་རྒྱལ་སྤྲུལ་པའི་གར༔ ཁོང་རྣལ་འབྱོར་བཟང་པོའི་མིང་མཐའ་ཅན༔ མཆུའི་སྟེང་ངོས་སྨེ་བའི་ཐིག་པ་ཡོད༔ དཔལ་དེ་ལ་ཁྲོས་མའི་སྒྲུབ་སྐོར་སྤྲོད༔ ཡང་ཡུལ་དེར་མཚོ་རྒྱལ་སྤྲུལ་པའི་གར༔ ཁོང་རྣལ་འབྱོར་བཟང་པོའི་མིང་མཐའ་ཅན༔ རྟགས་སྨེ་བའི་ཐིག་པ་ལྟོ་བར་ཤར༔ དཔལ་དེ་ལ་ཟབ་ཆོས་ཡོངས་རྫོགས་སྤྲོད༔ ཡང་ཡུལ་དེར་དྲན་ནམ་སྤྲུལ་པ་ལས༔ ཁོང་དགེ་བཙུན་དྷརྨའི་མིང་ཅན་དེ༔ མིག་གཡས་གཡོན་སྨེ་བའི་ཐིག་པ་ཡོད༔ དཔལ་དེ་ལ་ཁྱུང་གི་སྒྲུབ་སྐོར་སྤྲོད༔ ཡང་ཡུལ་དེར་དགའ་ལོ་བཞད་པའི་ཞལ༔ ཁོང་རྣལ་འབྱོར་ཐུགས་ཀྱི་མིང་ཅན་དེའི༔ རྟགས་ལྟེ་སྨེ་སྙིང་གར་ཤ་མཚན་ཡོད༔ ཡང་གནས་དེར་མི་རིང་ཉེ་བའི་སར༔ དཔལ་ཨཱརྱ་དེ་ཝའི་རྣམ་རོལ་གར༔ ཁོང་སྔགས་བཙུན་ཐོག་གི་མིང་ཅན་ཡོད༔ དེའི་ལུས་ལ་སྨེ་བའི་ཐིག་པ་བཀྲ༔ ཡུལ་དེ་རུ་ཁྱེའུ་ཆུང་རྣམ་རོལ་ལས༔ ཁོང་རྣལ་འབྱོར་ནོར་བུའི་མིང་མཐའ་ཅན༔ སྐྲ་ཐོད་དུ་གཡས་འཁྱིལ་མཚན་རྟགས་གདའ༔ ཡང་ཡུལ་དེར་རྩལ་གྱི་མིང་མཐའ་ཅན༔ ལྷ་པད་དཀར་ཅན་གྱི་སྤྲུལ་པ་ཡིན༔ ཡང་ཡུལ་དེར་སྔགས་ཀྱི་མིང་མཐའ་ཅན༔ མིག་འོག་ཏུ་སྨེ་བའི་ཐིག་པ་ཡོད༔ དེ་རྡོ་རྗེ་གཡུ་སྒྲོན་སྤྲུལ་པ་སྟེ༔ དེ་རྣམས་ལ་ཟབ་ཆོས་ཡོངས་རྫོགས་སྤྲོད༔ སྙིའི་ཤུགས་སྒང་དུ་སྟོབས་ཀྱི་མིང་མཐའ་ཅན༔ རྟགས་བྲང་རྒྱབ་སྨེ་བ་སྨེ་ཤ་ཤར༔ དཔལ་དེ་ལ་ཟབ་ཆོས་ཡོངས་རྫོགས་སྤྲོད༔ དེ་སྲོང་བཙན་སྒམ་པོ་ཨ་ལ་ལ༔ གནས་དེ་ནས་མི་རིང་ཉེ་བའི་སར༔ མི་བོང་ཐུང་སྟོབས་ལྡན་རིག་པ་ཧུར༔ མིག་གཉིས་ཀྱི་ནམ་མཁའི་མཐོང་ལ་གཟིགས༔ སྙིང་དཀར་ནག་མཚམས་སུ་སྨེ་དཀར་ཤར༔ མིང་མགོན་གྱི་མཐའ་ཅན་ཟིལ་གནོན་ལྡན༔ དེ་དཔལ་གྱི་རྡོ་རྗེ་བཞད་པའི་ཞལ༔ དཔལ་དེ་ལ་ཟབ་ཆོས་ཡོངས་རྫོགས་སྤྲོད༔ དེང་ཁྱོད་ཀྱི་འཁོར་སློབ་སྐྱེས་མཆོག་རྣམས༔ སྔོན་སྨོན་ལམ་ལས་ཀྱིས་འབྲེལ་བའི་མཐུས༔ ཡུལ་ཕྱོགས་མེད་རྒྱལ་ཁམས་འགྲིམ་ནས་སུ༔ ཟོལ་མེད་པའི་སྒྲུབ་པ་ལྷུར་ལེན་ན༔ ཟབ་ཆོས་ཀྱི་བདག་པོ་ཀུན་དང་འཕྲད༔ སྙིང་ཐིག་གི་བསྟན་པས་ས་སྟེང་ཁྱབ༔ ཡུལ་རྨ་ཡི་ར་རྒྱལ་ཆོས་སྡེ་རུ༔ ཁོང་དགེ་བཙུན་བློ་བཟང་མཚན་ཅན་དེ༔ སྔགས་རྡོ་རྗེ་ཐེག་པར་ཤིན་ཏུ་གདུང་༔ མཁུར་ཚོས་ལ་སྨེ་བ་སྤུ་འཛིན་བཀྲ༔ དཔལ་དེ་ལ་ཟབ་ཆོས་ཡོངས་རྫོགས་སྤྲོད༔ དེ་ཡར་ལུང་རྦ་མིའི་སྤྲུལ་པ་ལགས༔ གནས་དེ་རུ་ཆུ་ནག་ནིརྨ་ཀ༔ དཔལ་གསང་བའི་བདག་པོའི་རྣམ་རོལ་མཆོག༔ སྐུའི་སྟོད་དུ་སྨེ་བའི་ཐིག་པ་ཡོད༔ ཡང་པད་དཀར་འཆང་བའི་གར་དབང་པོ༔ རྗེ་རྒྱལ་བར་གྲགས་པའི་ནིརྨ་ཀ༔ དཔལ་དེ་ལ་ཟབ་ཆོས་ཡོངས་རྫོགས་སྤྲོད༔ ཡང་འཇམ་དཔལ་གཞོན་ནུའི་གར་དབང་པོ༔ དཔལ་རྡོ་རྗེ་འཆང་དུ་གྲགས་པ་ཡི༔ སྐྱེས་མཆོག་དེར་ནོར་བུའི་མཚན་རྟགས་ཡོད༔ དཔལ་དེ་ལ་ཟབ་ཆོས་ཡོངས་རྫོགས་སྤྲོད༔ ལྷ་རིགས་གསུམ་མགོན་པོའི་རྣམ་རོལ་གར༔ སྐུ་རྣམ་གསུམ་གྲགས་པའི་ཞིང་ཁམས་འདིར༔ སྔགས་ཐེག་པ་ཆེན་པོའི་བཀའ་ཡང་བབས༔ དུས་འདི་རུ་རྟེན་འབྲེལ་མ་འཛོལ་ན༔ གནས་དེ་ཡི་བསྟན་པའི་མདངས་ཡང་ཕྱུང་༔ དཔལ་ཞི་བ་བཟང་པོ་བཞད་པའི་ཞལ༔ གཟུངས་མཁན་ཆེན་བསྟན་པའི་རྒྱན་དུ་ཆེ༔ དཔལ་དེ་ལ་ཟབ་ཆོས་ཡོངས་རྫོགས་སྤྲོད༔ གནས་ཆོས་སྡེ་བཟང་པོའི་ཞིང་ས་རུ༔ སྔགས་ཐེག་པ་ཆེན་པོའི་ཉི་ཞལ་དེ༔ བདུད་སྨོན་ལོག་སཔྟས་མ་བསྒྲིབ་ན༔ གནས་དེ་རུ་དགེ་ལེགས་གོང་འཕེལ་འགྱུར༔ དེར་པད་འབྱུང་ཉིད་ལས་མི་གཞན་པའི༔ ཆོས་བདག་པོ་ཉེར་ལྔའི་སྐར་ཚོགས་བཀྲ༔ དུས་རྟེན་འབྲེལ་གནད་དང་མི་ལྡན་ན༔ གོས་ནམ་མཁའི་མདངས་ཀྱི་མཚོ་ཕྱུར་ཚེ༔ སྡེ་ལན་ཚྭ་དེ་རུ་ཞུ་ཡང་སྲིད༔ ཡང་སྐྱེས་མཆོག་ཁྱོད་ཀྱི་བསྟན་འཛིན་དཔལ༔ ལྷ་མཚོ་སྐྱེས་ཉིད་དང་ཞལ་མི་གཉིས༔ ཟླ་སྟོད་དུ་ཚེ་ཡི་མིང་ཅན་དང་༔ ཡང་ཨ་ཡི་མིང་དང་བསོད་ནམས་མིང་༔ དཔལ་མངྒའི་མིང་དང་སྟོབས་ཀྱི་མིང་༔ ཡང་པདྨའི་མིང་དང་ལྷ་ཡི་མིང་༔ ཡང་འཇིགས་མེད་མིང་དང་དགེ་བའི་མིང་༔ དཔལ་རིག་འཛིན་མིང་དང་རང་གྲོལ་མིང་༔ དེ་རྣམས་ལ་ཟབ་ཆོས་ཡོངས་རྫོགས་སྤྲོད༔ གནས་ཀ༔ ཐོག་ཏུ་འགྱུར་མེད་མཚན་ཅན་དང་༔ ཡང་གནས་དེར་འཇིགས་མེད་མཚན་ཅན་དང་༔ ཡང་ཉི་མའི་མཚན་དང་རྣམ་གསུམ་མཆིས༔ རུ་དམ་དུ་བདེ་བའི་མཚན་ཅན་དང་༔ ཨོ་རྒྱན་གྱི་མཚན་དང་དཔལ་གྱི་མཚན༔ རིག་འཛིན་གྱི་མཚན་དང་རྣམ་གསུམ་ཡོད༔ དཔལ་སྤུངས་སུ་པདྨའི་མིང་ཅན་དང་༔ རྡོ་རྗེ་ཡི་མིང་དང་ཀརྨའི་མིང་༔ དཔལ་ཡུལ་དུ་ཀུན་བཟང་མིང་ཅན་མཆིས༔ ལྷ་ཐོག་ཏུ་ཡང་དག་མིང་ཅན་དང་༔ རྒྱལ་རོང་དུ་ཡེ་ཤེས་མིང་ཅན་ཡོད༔ ཚ་རོང་དུ་བསམ་འཕེལ་བྱ་བ་དང་༔ ལྷུན་གྲུབ་དང་བསོད་ནམས་དགེ་ལེགས་མིང་༔ དབང་རྒྱལ་དང་དཔལ་དབྱངས་རྣམ་རྒྱལ་ཡོད༔ འདི་དག་ལ་མི་འགྱུར་རྟགས་མཚན་མཆིས༔ དཔལ་ཨོ་རྒྱན་ཆེན་པོའི་རྣམ་འཕྲུལ་ལ༔ གསང་གསུམ་མི་འགྱུར་རྟགས་ཆེན་ནི༔ ལྟེ་སྨེ་དང་སྙིང་གར་ཤ་མཚན་ཅན༔ ལུས་མི་འགྱུར་རྟགས་ཀྱིས་སྤྲུས་པ་གཅེས༔ དབྱངས་སྙན་དང་མགུར་གླུ་ལེན་མཁས་པ༔ དེ་ངག་གི་མཚན་རྟགས་མཆོག་ཏུ་གཅེས༔ ཏིང་འཛིན་གྱི་འཆར་སྒོ་ཡངས་པ་ཅན༔ པད་འབྱུང་ལ་རྩེ་གཅིག་དད་ལྡན་པ༔ དེ་ཡིད་ཀྱི་མཚན་རྟགས་མཆོག་ཏུ་ཤིས༔ ལུས་བྲང་རྒྱབ་བཞིན་དུ་སྨེ་དཀར་ཤར༔ ངག་ཐོལ་བྱུང་ཚིག་ཚོགས་ཐུར་ངུར་སྨྲ༔ བློ་རྣོ་ཞིང་རིག་པ་རབ་ཏུ་ཧུར༔ སྤྲོ་ཐུང་ལ་བརྩོན་འགྲུས་ངེས་འབྱུང་ལྡན༔ དེ་འཛོམ་པ་པདྨའི་སྤྲུལ་པ་མཆོག༔ ལུས་སྟོད་དུ་སྨེ་བའི་ཐིག་པ་ཤར༔ སྣ་ཧར་ཞིང་མིག་རྩ་ཁྲ་ཧྲིག་བཀྲ༔ དུས་རྟག་པར་ནམ་མཁའི་མཐོང་ལ་གཟིགས༔ ཚིག་འདུམ་ལ་རྦད་ཐུང་སྨྲ་བ་ཅན༔ སེམས་ངེས་འབྱུང་སྐྱོ་ཤས་དད་པ་བརྟན༔ ཆོས་སྒྲུབ་པ་ལྷུར་ལེན་བརྩོན་འགྲུས་ལྡན༔ དོན་ཐེག་པ་ཆེན་པོར་བློ་གཏོད་པའི༔ ལས་སྐལ་པར་ལྡན་པའི་པད་འབྱུང་དངོས༔ རྟགས་སྔ་མ་གསུམ་འཛོམ་རབ་ཀྱི་མཆོག༔ གཉིས་འཛོམ་འབྲིང་ལ་གཅིག་འཛོམ་ཐ༔ ལྷ་པད་འབྱུང་སྤྲུལ་པར་གདོན་མི་ཟ༔ བདུད་སྨོན་ལམ་ལོག་པའི་དུས་ཉུལ་དུ༔ ཁོང་སྟོབས་ལྡན་དབང་རྣོན་བླ་མར་བརྫུ༔ མིང་ཧརྡ་ཀུན་གྱི་གཙུག་ཏུ་བཀུར༔ ཆོས་ཡིག་དྲུག་སིདྡྷི་སྔགས་ལ་གཤེ༔ ཆོས་མ་ཡིན་ལོག་ལམ་དེད་དཔོན་བྱེད༔ དེའི་ལུས་ལ་ཡི་གེའི་རི་མོ་བཀྲ༔ ཡང་འབྲི་དང་ཟླ་རྒྱུད་ལྟ་ལོག་སྡེ༔ མིང་ལིརྟ་ལྟ་ལོག་སྟོན་མོར་འགྱེད༔ དེའི་ཀྭ་བ་བཞི་ཞེས་རང་སྤྲུལ་ནི༔ ཏྀསྐ་ཡི་མིང་གིས་སྟོང་ལྟ་འདོམས༔ པྤརྠ་ཡི་མིང་གིས་སེམས་རྩལ་སྟོན༔ ཏ་བྷ་ཡི་མིང་གིས་རང་བཟོ་སློབ༔ སརྣ་ཡི་མིང་གིས་སྟོང་དམིགས་སློབ༔ ཡང་རྒྱལ་བསྟན་ཉི་མ་ལ་བྲི་བའི༔ བདུད་བློན་པོ་སྤྲེལ་གདོང་སྤྲུལ་པ་ལས༔ མིང་ཚརླ་རྣ་བ་ཨ་ལུང་ཅན༔ ཆོས་རྫོགས་ཆེན་ལ་བཟླ་ཉིང་འཁྲུལ་འདོམས༔ བདུད་བློན་པོ་ཁྲ་ཡི་མགོ་ཅན་གྱི༔ དངོས་སྤྲུལ་པ་ཪྻྻ༔ མིང་ཅན་དེ༔ དགེ་བཙུན་གྱི་ཆས་འཛིན་མུ་དྲ་སྦ༔ ཆོས་དབུ་མར་ལ་བཟླ་འཁྲུལ་འཁོར་འདོམས༔ མི་དེ་དག་བདུད་གྱི་སྤྲུལ་པ་ལགས༔ འབྲེལ་ཐོབ་པ་ལོག་པའི་ལམ་དུ་གཟུད༔ དེ་མཁས་པ་དག་གིས་ཤེས་པར་འགྱུར༔ ཆོས་བསྟན་ཚད་རྒྱུད་ལུང་ཀུན་ལས་གཞན༔ མི་དམུས་ལོང་དག་གིས་མཆོད་གནས་བྱེད༔ དེང་ལྔ་བརྒྱ་སྙིགས་མའི་མར་གཤམ་འདིར༔ མི་ཀུན་གྱི་ཤེས་རྒྱུད་བདུད་ཀྱིས་བརླག༔ ཡུལ་ཟོག་པོ་གྲུབ་ཐོབ་མཆོག་ཏུ་བཀུར༔ མི་ཞིག་པོ་རྣལ་འབྱོར་པ་རུ་བསྟོད༔ གཞན་བསླུ་བ་མཁན་ལ་བླ་མ་ཟེར༔ མི་དྲེད་པོ་དག་ལ་མཁས་པར་བསྔགས༔ ཆོས་གསང་སྒོ་འཆོལ་ལ་རྟོགས་ལྡན་ཟེར༔ མི་གཡོ་བསླུ་མཁན་ལ་ཕོ་རབ་ཟེར༔ ཆོས་ཉམས་ལེན་མཁན་ལ་སྤྲང་པོ་ཟེར༔ ལས་རྒྱུ་འབྲས་མཁན་ལ་བླུན་པོར་གྲགས༔ ཟོལ་མེད་པ་རྣམས་ལ་མི་ངན་ཟེར༔ ཆོས་གསང་དོན་ལྡན་ལ་ཆོས་མེད་ཟེར༔ ལས་དེ་ལྟར་བསྒྲུབ་པའི་དུས་ངན་འདིར༔ དཔལ་སངས་རྒྱས་འབྱོན་ཡང་ཕན་པར་དཀའ༔ སྣོད་མཆོག་གྱུར་གདུལ་བྱ་སྐལ་ལྡན་ལ༔ ཆོས་ཟབ་མོའི་གདམས་པ་རན་པར་སྟོན༔ ད་ཟབ་ཆོས་གདམས་པ་བདུད་རྩིའི་བཅུད༔ ལས་སྨོན་ལམ་དབང་གིས་བཏུང་བའི་བུ༔ དཔལ་ཨོ་རྒྱན་ཆེན་པོས་བྱིན་བརླབས་སྲས༔ ཤར་དེ་ནས་མིག་འབྲས་ལྟ་བུ་བདུན༔ ལྷོ་ཕྱོགས་ནས་སྙིང་འདྲ་བཅུ་བདུན་འབྱུང་༔ ནུབ་ཕྱོགས་ནས་སྲོག་དང་འདྲ་བ་ལྔ༔ བྱང་དེ་ནས་ཟླ་བ་ལྟ་བུ་གསུམ༔ མཚམས་ཤར་ལྷོའི་སྐར་ཆེན་ལྟ་བུ་བརྒྱད༔ མཚམས་ལྷོ་ནུབ་ཕྱོགས་ནས་དགེ་བཙུན་བཅུ༔ མཚམས་ནུབ་བྱང་ཕྱོགས་ནས་གཡུ་འབྲུག་དགུ༔ མཚམས་བྱང་ཤར་ཕྱོགས་ནས་མུན་སེལ་བའི༔ དཔལ་སྐྱེས་མཆོག་ཆེན་པོ་ཉེར་ལྔ་འབྱུང་༔ རྗེ་དེ་དག་མོས་གུས་བསྟན་ལ་གདུང་༔ ཡང་དག་པའི་ལྟ་བ་ཉམས་ལེན་སྤྲོ༔ གནས་དབེན་པའི་སྐྱེད་ཚལ་མཆོག་ལ་མོས༔ འདི་རྣམས་དང་རྟེན་འབྲེལ་འགྲིགས་གྱུར་ན༔ རྒྱ་བོད་ཀྱི་ཡུལ་དུ་བདེ་ལེགས་འབྱུང་༔ ཆོས་ཟབ་མོའི་ཉི་གཞོན་རྒྱས་པའི་ཞལ༔ བདུད་སྨོན་ལོག་སྤྲིན་གྱིས་མ་བསྒྲིབས་ན༔ ཕྱོགས་ཀུན་གྱི་མུན་པ་སེལ་འགྱུར་རོ༔ དུང་དཀར་པོའི་མདའ་མོ་ཀོང་པོར་འབབ༔ ཡུལ་རྒྱལ་ཁམས་གཉིས་དེ་དཀར་པོར་མཛེས༔ ཡང་ཉི་ཟླ་སྐར་གསུམ་བྱང་ཤར་འགྲོ༔ ཡུལ་འགའ་ཡི་མུན་པ་སེལ་ཡང་སྲིད༔ རྨ་སྤོམ་རའི་མདངས་ཆེན་གསལ་བར་འགྱུར༔ ཡང་རིན་ཆེན་རི་བོ་ལྷོ་རུ་འབབ༔ ས་རྡོ་འགའ་གསེར་དངུལ་འགྱུར་ཏེ་མཛེས༔ རབ་དཀར་བའི་ཟླ་བ་ནུབ་ཏུ་འགྲོ༔ གནས་བྱང་སེམས་ཕུག་ཏུ་འོད་དཀར་བཀྱེ༔ ཡང་ལྕགས་ཕུར་འབར་བ་ཤར་ལྷོར་འགྲོ༔ ཡུལ་རོང་བདུན་འོད་ཀྱིས་ཉིན་མོར་བྱེད༔ ཕ་དམ་པ་རྒྱ་གར་གསང་བའི་སྲས༔ དཔལ་བཟང་པོ་སྐྱོང་བའི་རྣམ་འཕྲུལ་པ༔ མི་རྐང་གཉིས་འཕྱེ་བོ་དད་དམ་ལྡན༔ ཆོས་ཟབ་གསང་འདི་ལ་རྣོ་ནུས་བསྐྱེད༔ ཡང་ཞི་བ་བཟང་པོའི་རྣམ་རོལ་གར༔ མི་རྒན་པོ་བརྩོན་འགྲུས་སྙིང་སྟོབས་ལྡན༔ ཆོས་ཐེག་པ་ཆེན་པོར་མོས་གུས་ལྡན༔ མི་དེས་ཀྱང་ཟབ་གསང་རྣོ་ངར་བསྐྱེད༔ རྗེ་དཔལ་གྱི་ཡེ་ཤེས་སྤྲུལ་པའི་གར༔ ཁོང་མཁས་བཙུན་ཆེན་པོ་གསལ་བའི་མཚན༔ དེས་བསྟན་པའི་མདངས་ཕྱུང་ཟབ་ཆོས་སྤེལ༔ རྗེ་དགའ་རབ་རྡོ་རྗེ་བཞད་པའི་ཞལ༔ ཀློང་ཆེན་པོའི་མཛོད་འཛིན་བརྟུལ་ཞུགས་འཆང་༔ འགྲོ་ཁམས་ཀྱི་མུན་སེལ་ཉིད་གཅིག་ཏུ༔ མདོ་དབུས་གཙང་ཁ་ལོ་བསྒྱུར་བར་བྱེད༔ དཔལ་བི་མ་མི་དྲ་བཞད་པའི་ཞལ༔ ཆས་རྣལ་འབྱོར་ཚུལ་ལྡན་ངེས་མེད་རྒྱུ༔ དཔལ་དེ་ལ་ཟབ་ཆོས་འདི་འཕྲོད་ན༔ ཡུལ་ཆེན་པོ་རྒྱ་བོད་ཁྱབ་ཀྱང་སྲིད༔ དཔལ་ཨ་ཏི་ཤ་ཡི་སྤྲུལ་པ་མཆོག༔ ཁོང་རྣལ་འབྱོར་ཐོགས་མེད་བྱ་བ་ལ༔ ཆོས་ཟབ་མོ་གསང་ཆེན་བཀའ་ཡང་བབས༔ དཔལ་སྟག་ཤམ་རྡོ་རྗེའི་རྣམ་རོལ་གར༔ ཁོང་སྔགས་བཙུན་རབ་ཀྱི་མིང་ཅན་ལ༔ ཆོས་ཟབ་གསང་སྙིང་པོའི་བཀའ་ཡང་བབས༔ བདུད་བགེགས་མདའ་གྲངས་མ་གཏོགས་པའི༔ ལར་ཁྱོད་དང་འཕྲད་པའི་བུ་སློབ་ལ༔ སྔོན་པཎ་གྲུབ་རྗེ་འབངས་དང་མཇལ་ཏེ༔ སྨོན་ལམ་དང་ལས་འཕྲོ་བཟང་པོ་ཡི༔ སྟོབས་དུས་ལ་བབས་པའི་སྐལ་ལྡན་ལས༔ གཞན་ཕལ་གྱི་སེམས་ཅན་འགའ་ཡང་མེད༔ དོན་དེ་ཕྱིར་དགའ་སྤྲོ་དང་ལྡན་ངང་༔ གང་འདུལ་གྱིས་འགྲོ་བའི་དོན་གྱིས་དང་༔ ང་མི་རིང་ཁྱོད་ཀྱི་ཚལ་དུ་འོང་༔ རྟེན་འབྲེལ་གྱི་སྣ་ཁ་མ་ལོག་ན༔ གདུལ་བྱ་ཡི་འགྲོ་དོན་ལྟ་ཅི་སྨོས༔ འཁོར་སློབ་མ་དམ་ལྡན་འཇའ་ལུས་འཐོབ༔ བརྒྱུད་འཛིན་ཡང་རིག་འཛིན་ཤ་སྟག་འབྱུང་༔ གདུང་བརྒྱུད་ཀྱང་འགྲོ་མགོན་དཔལ་འབར་ལ༔ ཉི་ཟླ་བཞིན་བསྟན་འགྲོའི་མུན་པ་སེལ༔ མའི་ཁ་ཆེམ་མ་བརྗེད་དེ་ཀའོ༔ ཨེ༔ ཁྱབ་བརྡལ་ནམ་མཁའ་ཡངས་པ༔ ཆོས་ཀུན་གཞི་རུ་ཨེ་ནམ༔ ཀློང་ཆེན་ཀུན་ཏུ་བཟང་མོ༔ འཁོར་འདས་གཞི་རུ་ཨེ་ནམ༔ ངང་གནས་ཡེ་ཤེས་ཆེན་པོ༔ ལམ་ཀུན་མདོ་རུ་ཨེ་ནམ༔ ལམ་གྱི་རིག་མཆོག་ཆེན་པོ༔ དམ་ཆོས་ཀུན་འདུས་ཨེ་ནམ༔ མ་བཅོས་གཞི་དབྱིངས་ཆོས་སྐུ༔ འབྲས་བུའི་རྒྱལ་པོ་ཨེ་ནམ༔ མཁའ་འགྲོ་བདེ་ཆེན་རྒྱལ་མོ༔ རིག་པའི་རང་ངོར་ཨེ་ནམ༔ ངའི་ཡུལ་ཡངས་པ་ཆེན་པོ༔ སྣང་བའི་ཉམས་སུ་ཨེ་ནམ༔ གླུ་དབྱངས་སྙན་པའི་བརྡ་ཚིག༔ ཡུལ་མེད་ཆེན་པོར་ཨེ་ནམ༔ ང་ཡི་ཆོ་འཕྲུལ་བུ་ཁྱོད༔ མཁའ་དབྱིངས་འདི་རུ་ཨེ་ནམ༔ སྒྱུ་མའི་རྣལ་འབྱོར་ཆེན་པོ༔ ངོ་བོའི་དབྱིངས་སུ་ཨེ་ནམ༔ འགྲོ་འགྲོ་ང་དང་ཁྱོད་གཉིས༔ འགྲོ་ས་མེད་པའི་གཤིས་སུ༔ འགྲོ་མཁན་བདག་མེད་ཡུལ་མེད༔ ཟང་ཐལ་ཆེན་པོ་ཆམ་ཞོག༔ ཅེས་ཟེར་ཞིང་སྒྱུ་མའི་འཁྲུལ་འཁོར་ལྟ་བུར་ཞིག་གོ། །ཞེས་པ་འདི་ཡང་མཁའ་འགྲོ་ཡེ་ཤེས་མཚོ་རྒྱལ་གྱི་སྤྲུལ་པ་སྐྱེས་མཆོག་རྡོ་རྗེ་བཟང་པོས་ནན་ཏུ་བསྐུལ་བའི་ངོར་ཀ་དག་རྫོགས་པ་ཆེན་པོ་འཁོར་འདས་འུབ་ཆུབ་རོལ་པའི་རྣལ་འབྱོར་པ་བདུད་འཇོམས་རྡོ་རྗེས་དག་པར་ཕབ་པའི་ཡི་གེ་པ་ནི་ཅོག་རོའི་སྤྲུལ་པ་པདྨ་བཀྲ་ཤིས་སོ། །དགེའོ། །དགེའོ། །དགེའོ། །སརྦ་མངྒ་ལཾ།། །།